# ZMLUVA O DIELO

*uzatvorená v súlade s ustanovením § 536 a nasl. Obchodného zákonníka medzi*

**Zmluvné strany**

Obchodné meno: **Obec Lozorno**

Sídlo: Hlavná 1, 900 55 Lozorno

IČO: 00 304 905

DIČ: 2020643669

Bankové spojenie: Slovenská sporiteľňa, a.s.

IBAN: SK61 0900 0000 0052 1279 9275

V zastúpení: Mgr. Ľuboš Tvrdoň, starosta

E-mail: [obec@lozorno.sk](mailto:obec@lozorno.sk)

(ďalej len **„Objednávateľ“**)

a

Obchodné meno:

Sídlo:

IČO:

DIČ:

Bankové spojenie:

IBAN:

V zastúpení:

E-mail:

Telef. kontakt:

(ďalej len „**Zhotoviteľ**“)

(objednávateľ a zhotoviteľ ďalej spolu len **„Zmluvné strany“**, jednotlivo aj ako **„Zmluvná strana“**)

na základe podmienok stanovených vo verejnom obstarávaní uzavreli nasledovnú zmluvu (ďalej len „Zmluva“):

**Článok 1**

**Úvodné ustanovenia**

1. Objednávateľ vyzval prostredníctvom kontraktačného systému TENDERNET okruh dodávateľov a záujemcov na predkladanie ponúk na dodávku diela **Vypracovanie a dodanie projektovej dokumentácie pre územné rozhodnutie (DÚR) k stavbe „MK Záhumenice 1. etapa a MK Cintorínska s prislúchajúcou kostrovou IS“**. Bližšie podmienky a špecifikácie sú obsahom dokumentácie, ktorá tvorí prílohu č. 1 tejto zmluvy (ďalej len „Dokumentácia“).
2. Zhotoviteľ predložil ponuku, ktorej obsah je prílohou č. 2 tejto Zmluvy. Ponuka bola Objednávateľom vyhodnotená ako víťazná a Objednávateľ sa tak rozhodol ju prijať.
3. Na základe uvedeného strany uzatvárajú túto Zmluvu.

**Článok 2**

**Predmet zmluvy**

Strany sa dohodli, že za podmienok stanovených touto Zmluvou sa Zhotoviteľ zaväzuje vykonať pre Objednávateľa na svoju zodpovednosť a svoje riziko dielo **Vypracovanie a dodanie projektovej dokumentácie pre územné rozhodnutie (DÚR) k stavbe „MK Záhumenice 1. etapa a MK Cintorínska s prislúchajúcou kostrovou IS“** (ďalej len „Dielo“) tak, ako je špecifikované v prílohách Zmluvy.

**Článok 3**

**Čas a spôsob plnenia zhotoviteľa**

1. Dielo bude Zhotoviteľom vykonané najneskôr do 15.6.2025. Zhotoviteľ odovzdá Objednávateľovi 6 (šesť) vyhotovení v papierovej podobe a 1 (jedno) identické vyhotovenie v elektronickej podobe, na elektronickom nosiči (USB kľúč).
2. Po zhotovení bude Dielo riadne odovzdané Objednávateľovi. Dielo je vykonané včas a riadne len vtedy, ak bude v lehote podľa ods. 1 Zmluvnými stranami podpísaný Preberací protokol, podľa ktorého je dielo úplné, obsahuje všetky náležitosti podľa príloh tejto Zmluvy a je v súlade s právnymi normami, ako aj technickými a ďalšími normami potrebnými na riadne vykonanie Diela.
3. V prípade, ak Zhotoviteľ Dielo v lehote podľa ods. 1 neodovzdá spôsobom podľa ods. 2 Objednávateľovi, je povinný zaplatiť na účet Objednávateľa zmluvnú pokutu vo výške 50 EUR za každý deň omeškania. Zaplatenie zmluvnej pokuty nevylučuje nárok Objednávateľa na náhradu vzniknutej škody, moderačné právo súdu sa dohodou strán vylučuje.

**Článok 4**

**Cena diela a spôsob platby odmeny za vyhotovenie diela**

1. Cena diela je dohodnutá na ........ EUR bez DPH, t. j. ............ (slovom: .............) vrátane DPH.
2. Cena diela je určená ako pevná a konečná a je splatná naraz, vcelku.
3. Zhotoviteľ je oprávnený vystaviť faktúru za zhotovené a odovzdané Dielo najskôr po podpise Preberacieho protokolu obidvomi Zmluvnými stranami, kde je konštatované riadne a včas odovzdané Dielo.
4. Objednávateľ sa zaväzuje zaplatiť faktúru vystavenú za podmienok podľa ods. 3 v lehote do 30 dní od jej doručenia (Lehota splatnosti). Riadne vystavená a doručená faktúra bude zaplatená prevodom na bankový účet Zhotoviteľa, uvedeného v záhlaví tejto Zmluvy.
5. Zhotoviteľ zodpovedá za úplnosť ním predloženej dokumentácie a nemôže sa domáhať žiadneho zvýšenia dohodnutej ceny.

**Článok 5**

**Osobitné dojednania zmluvných strán**

1. Zhotoviteľ je zodpovedný za spracovanie Diela tak, že Dielo bude v súlade so všetkými normami a bude obsahovať všetky náležitosti podľa Dokumentácie, pričom rozsah a obsah Diela bude zodpovedať účelu, na ktorý je Dielo určené.
2. V prípade zistenia vady alebo nedostatku Diela je Zhotoviteľ povinný, bez zbytočného odkladu po oznámení takejto vady alebo nedostatku, najneskôr však do 2 pracovných dní, tieto vady alebo nedostatky na vlastné náklady odstrániť tak, aby bolo Dielo ďalej použiteľné na určený účel.
3. Zhotoviteľ je povinný riadiť sa zadaním Objednávateľa určeného v Dokumentácii. Ak Zhotoviteľ zistí chybu v Dokumentácii, bez zbytočného odkladu, najneskôr do 48 hodín od zistenia na takúto chybu upozorní Objednávateľa. V prípade, že to bude potrebné, Zmluvné strany sa písomne dohodnú na odstránení chyby v Dokumentácii, resp. na ďalšom pokračovaní vo vykonávaní Diela podľa Dokumentácie s odstránenou chybou.
4. Komunikácia Zmluvných strán prebieha telefonicky a písomne, pričom každá Zmluvná strana prehlasuje, že pozná kontaktné údaje druhej Zmluvnej strany. Za písomnú komunikáciu sa okrem listovej komunikácie pokladá aj elektronická (e-mailová) komunikácia. Zmluvné strany sa zaväzujú bez zbytočného odkladu oznámiť druhej Zmluvnej strane akúkoľvek zmenu v kontaktných údajoch, pokiaľ k takejto zmene dôjde.
5. Objednávateľ je oprávnený odstúpiť od Zmluvy v prípade, že Zhotoviteľ nedodal Dielo v termíne podľa čl. 3 ods. 1, pričom Objednávateľ ho na to upozornil a poskytol mu dodatočnú primeranú lehotu na splnenie záväzku. V prípade takéhoto odstúpenia od Zmluvy nie je Objednávateľ povinný hradiť odmenu Zhotoviteľa, a to ani sčasti.

**Článok 6**

**Vlastnícke právo, licencia**

1. Vlastnícke právo k Dielu prechádza zo Zhotoviteľa na Objednávateľa podpisom Preberacieho protokolu. Na Objednávateľa prechádza právo nielen Dielo vlastniť, ale ho aj používať a ďalej, v prípade potreby, upraviť.
2. Zhotoviteľ týmto udeľuje Objednávateľovi licenciu v zmysle § 65 a nasl. zákona č. 185/2015 Z. z. Autorský zákon v znení neskorších predpisov. Ustanovenia tohto článku zmluvy sú licenčnou zmluvou, ktorou autor – Zhotoviteľ – udeľuje Objednávateľovi licenciu na použitie Diela.
3. Zhotoviteľ udeľuje Objednávateľovi licenciu na použitie Diela – a to ako licenciu výhradnú, bez časového obmedzenia, s územným obmedzením na územie Slovenskej republiky. Súčasťou udelenej licencie je aj právo Objednávateľa poskytnúť sublicenciu tretej osobe.
4. Cena za udelenie licencie je súčasťou ceny Diela podľa čl. 4 Zmluvy a tvorí jej 5%.
5. Autorovi Diela – Zhotoviteľovi – zostáva zachované právo na autorské označenie Diela, pokiaľ si toto právo uplatní; takisto má právo uviesť Dielo v rámci referencií ako odkazov na ním spracované a použité diela.
6. Objednávateľ má na základe udelenej licencie právo Dielo použiť, zmeniť, adaptovať, spojiť s iným dielom, resp. využiť všetky dnes známe formy použitia diela na daný účel.

**Článok 7**

**Záverečné ustanovenia**

1. Táto Zmluva je platná dňom jej podpisu oboma Zmluvnými stranami. Zmluva nadobúda účinnosť dňom jej zverejnenia podľa osobitného predpisu.
2. Akékoľvek zmeny alebo doplnenia tejto Zmluvy sú platné, len po vzájomnej dohode Zmluvných strán, vo forme písomných, očíslovaných a datovaných dodatkov k Zmluve.
3. Práva a právne pomery v tejto Zmluve neupravené sa riadia Obchodnými a objednávacími podmienkami obce Lozorno, ktoré tvoria prílohu č. 3 tejto Zmluvy, pričom Zhotoviteľ vyhlasuje, že sa s ich znením dôsledne oboznámil a toto je mu známe.
4. Táto Zmluva sa vyhotovuje v 2 vyhotoveniach, každá zo Zmluvných strán obdrží jedno.
5. Neoddeliteľnou súčasťou tejto Zmluvy sú prílohy:

Príloha č. 1 – Dokumentácia - Zadanie pre spracovanie PD

Príloha č. 2 – Cenová ponuka zhotoviteľa

Príloha č. 3 – Obchodné objednávacie a nákupné podmienky Obce Lozorno

*Zmluvné strany vyhlasujú, že si text tejto zmluvy riadne a dôkladne prečítali, jeho obsahu porozumeli, že tento vyjadruje ich slobodnú a vážnu vôľu prostú akýchkoľvek omylov, že túto zmluvu neuzatvárajú v tiesni ani za zvlášť nevýhodných podmienok, čo potvrdzujú podpismi osôb oprávnených v mene zmluvných strán konať.*

|  |  |
| --- | --- |
| V Lozorne dňa ..... | V .................. dňa ..... |
| **Obec Lozorno**  (objednávateľ) | **................................**  (zhotoviteľ) |
| **........................................**  Mgr. Ľuboš Tvrdoň  starosta obce Lozorno | **........................................**  ........................ |